CELEX: 52017PC0166
Language: et
Date: 2017-04-07
Title: Ettepanek: NÕUKOGU OTSUS, millega kehtestatakse seisukoht, mis tuleb Euroopa Liidu nimel vastu võtta konventsiooniosaliste konverentsi 12. istungil seoses metsloomade rändliikide kaitse konventsiooni liidete muutmise ettepanekutega

EUROOPA KOMISJON
            Brüssel,7.4.2017
            COM(2017) 166 final
            2017/0077(NLE)
            Ettepanek:
            NÕUKOGU OTSUS,
            millega kehtestatakse seisukoht, mis tuleb Euroopa Liidu nimel vastu võtta konventsiooniosaliste konverentsi 12. istungil seoses metsloomade rändliikide kaitse konventsiooni liidete muutmise ettepanekutega
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Metsloomade rändliikide kaitse konventsiooni (tuntud ka kui Bonni konventsioon) eesmärk on kaitsta maismaa- ja veeloomade ning lindude rändliike kogu nende rändealal. See on ÜRO Keskkonnaprogrammi egiidi all sõlmitud valitsustevaheline leping, milles käsitletakse kogu maailma puutumatu looduse ja elupaikade kaitset. Euroopa Liit on Bonni konventsiooni osaline alates 1. novembrist 1983
                  1
               .
            
            
               Kaitsealused rändliigid on loetletud konventsiooni I liites (ohustatud liigid) ja II liites (liigid, mille kohta sõlmitakse kokkulepped).
            
            
               Konventsiooniosaliste konverents on konventsiooni otsuseid tegev organ, kes on pädev hindama rändliikide kaitsestaatust ning seejärel muutma konventsiooni I ja II liidet.
            
            
               Vastavalt konventsiooni XI artiklile võivad muutmisettepanekuid teha kõik konventsiooniosalised. Liidete muudatus jõustub üheksakümne päeva möödumisel konventsiooniosaliste konverentsi istungist, kus see vastu võeti, kõigi konventsiooniosaliste suhtes, välja arvatud need konventsiooniosalised, kes teevad reservatsiooni.
            
            
               Konventsiooniosaliste konverentsi 12. istung toimub 22.–28. oktoobril 2017 Manilas (Filipiinidel). Nimetatud istungiks on tehtud ettepanek, et liit teeb ettepaneku konventsiooni II liite muutmiseks, et tugevdada kahe linnuliigi (Lanius excubitor excubitor ja Lanius minor) kaitset kogu nende levikualal, sealhulgas väljaspool liitu, tuginedes järgmistele kaalutlustele: 1) nende liikide lisamine on teaduslikult põhjendatud; 2) lisamine on kooskõlas ELi õigusaktidega; ja 3) liit on võtnud oma kohustuseks teha elurikkuse kaitseks rahvusvahelist koostööd. Seepärast on nõukogul vaja teha otsus sellise seisukoha kehtestamiseks, mis tuleb liidu nimel konventsiooniosaliste konverentsi 12. istungil muudatusettepanekute kohta vastu võtta.
            
            
               Muudatusettepanekute esitamise tähtajaks on konventsiooni sekretariaat kooskõlas XI artikli lõikega 3 määranud 25. mai 2017.
            
            
               Enne konventsiooniosaliste konverentsi 12. istungit võib konventsiooni sekretariaat edastada teiste osaliste poolt konventsiooni I ja II liite muutmiseks tehtud ettepanekud, mis võivad samuti vajada otsust sellise seisukoha kehtestamiseks, mis tuleb liidu nimel nende ettepanekute kohta vastu võtta.
            
            
               •Kooskõla poliitikavaldkonnas praegu kehtivate õigusnormidega
            
            
               Kõnealuse ettepaneku tõttu pole tarvis liidu õigust muuta, sest see puudutab kahte liiki, mis liidu õiguse, sealhulgas linnudirektiivi
                  2
                kohaselt juba kuuluvad vastava kaitse alla.
            
            
               •Kooskõla muude liidu tegevuspõhimõtetega
            
            
               
                  Ettepanek on koosõlas seitsmenda keskkonnaalase tegevusprogrammiga
                     3
                   ja ELi bioloogilise mitmekesisuse 2020. aastani kestva strateegiaga,
                     4
                   eriti selle 6. eesmärgiga (aidata vältida maailma bioloogilise mitmekesisuse vähenemist).
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek on esitatud vastavalt ELi toimimise lepingu artikli 192 lõikele 1 koostoimes artikli 218 lõikega 9.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Eksperdiarvamuste kogumine ja kasutamine
            
         
         
            
               
                  Prantsusmaa esitas linnudirektiivi ja elupaikade direktiivi eksperdirühma kaudu liidu nimel kaalumiseks muudatusettepanekute kavandi, mis on esitatud käesolevas ettepanekus. Seejärel vahetati liikmesriikidega ametlikult esialgseid seisukohti.
               
            
            
               4.MÕJU EELARVELE
            
            
               
                  Ei kohaldata.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Ettepanekust ei tulene uusi seire- ega aruandlusnõudeid. Kogu rakendamise kavandamine ja järelevalve toimub konventsioonikohase korrapärase kavandamise ja aruandluse raames.
               
            
            
               2017/0077 (NLE)
            
            
               Ettepanek:
            
            
               NÕUKOGU OTSUS,
            
            
               millega kehtestatakse seisukoht, mis tuleb Euroopa Liidu nimel vastu võtta konventsiooniosaliste konverentsi 12. istungil seoses metsloomade rändliikide kaitse konventsiooni liidete muutmise ettepanekutega
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu otsuse 82/461/EMÜ
                  5
                kohase metsloomade rändliikide kaitse konventsiooni (edaspidi „konventsioon“) osalisena võib liit teha ettepanekuid konventsiooni kaitsealuste liikide loetelu sisaldavate liidete muutmiseks.
            
            
               (2)Konventsiooniosaliste konverents on konventsiooni otsuseid tegev organ, kellele on antud pädevus hinnata rändliikide kaitsestaatust ning seejärel muuta konventsiooni I ja II liidet.
            
            
               (3)Tundub, et liikide Lanius excubitor excubitor ja Lanius minor lisamine II liitesse on teaduslikult põhjendatud, kooskõlas liidu õigusaktidega ja liidu kohustusega teha elurikkuse kaitseks rahvusvahelist koostööd.
            
            
               (4)Pidades silmas 22.–28. oktoobril 2017 Manilas (Filipiinidel) toimuva konventsiooniosaliste konverentsi 12. istungit, peaks liit tegema ettepaneku muuta II liidet, et lisada sinna liigid Lanius excubitor excubitor ja Lanius minor.
            
            
               (5)Kõnealused ettepanekud edastatakse konventsiooni sekretariaadile,
            
            
               ON VASTU VÕTNUD KÄESOLEVA OTSUSE:
            
         
         
            
               Artikkel 1
            
            
               Pidades silmas metsloomade rändliikide kaitse konventsiooni osaliste konverentsi 12. istungit, volitatakse komisjoni esitama liidu nimel ettepanek metsloomade rändliikide kaitse konventsiooni II liite muutmiseks, et lisada liigid Lanius excubitor excubitor ja Lanius minor.
            
            
               Komisjon edastab need ettepanekud konventsiooni sekretariaadile.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 24. juuni 1982. aasta otsus 82/461/EMÜ metsloomade rändliikide kaitse konventsiooni sõlmimise kohta (EÜT L 210, 24.6.1982, lk 10).
               
               
                  
                     (2)
                  Nõukogu 2. aprilli 1979. aasta direktiiv 79/409/EMÜ loodusliku linnustiku kaitse kohta (EÜT L 103, 25.4.1979, lk 1).
               
               
                  
                     (3)
                  Euroopa Parlamendi ja nõukogu 20. novembri 2013. aasta otsus nr 1386/2013/EL, milles käsitletakse liidu üldist keskkonnaalast tegevusprogrammi aastani 2020 „Hea elu maakera võimaluste piires“ (ELT L 354, 28.12.2013, lk 171).
               
               
                  
                     (4)
                  KOM(2011) 244 (lõplik) – „Meie elukindlustus, meie looduskapital: ELi bioloogilise mitmekesisuse strateegia aastani 2020“. 
               
               
                  
                     (5)
                  Nõukogu 24. juuni 1982. aasta otsus 82/461/EMÜ metsloomade rändliikide kaitse konventsiooni sõlmimise kohta (EÜT L 210, 24.6.1982, lk 10).